
Parlamentul  României

	Comisia pentru apărare, ordine

publică şi siguranţă naţională

	Comisia juridică, de disciplină şi imunităţi

Nr.4c-11/902/30.06.2015                 


Bucureşti, 29 iunie 2015

                     Pl-x 443/2015
RAPORT COMUN
asupra

propunerii legislative pentru crearea şi desfăşurarea unui mecanism de donaţii benevole private, care să colecteze fonduri utilizabile exclusiv în dotarea logistică a MApN

În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională şi Comisia juridică, de disciplină şi imunităţi au fost sesizate spre dezbatere, în fond, cu propunerea legislativă pentru crearea şi desfăşurarea unui mecanism de donaţii benevole private, care să colecteze fonduri utilizabile exclusiv în dotarea logistică a MApN, trimisă Comisiei juridice, de disciplină şi imunităţi cu adresa nr. Pl-x 443 din 29 iunie 2015, înregistrată cu nr. 4c-11/902 din 30 iunie 2015 şi Comisiei pentru apărare, ordine publică şi siguranţă naţională cu adresa nr. Pl-x 443 din 22 iunie 2015, înregistrată cu nr.4c-12/213 din 30 iunie 2015.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.

Propunerea legislativă are ca obiect de reglementare crearea şi desfăşurarea unui mecanism de donaţii benevole private, care să colecteze fonduri utilizabile exclusiv în dotarea logistică a Ministerului Apărării Naţionale.
Consiliul Legislativ, prin adresa cu nr. 672 din 25 iunie 2015, a avizat favorabil iniţiativa legislativă, cu observaţii şi propuneri.

Consiliul Legislativ consideră că “redactarea proiectului este deficitară, inclusiv în ceea ce priveşte limbajul folosit, normele având o formulare greoaie, uneori narativă, care nu este specifică stilului normativ”. Din proiect lipseşte procedura prin care s-ar putea efectua donaţiile, procedură care ar trebui să aibă în vedere dispoziţiile art.863 şi următoarele din Codul Civil, referitoare la contractul de donaţie, nu reglementează modalitatea de acceptare a donaţiilor de către stat sau de către Ministerul Apărării Naţionale în numele şi contul statului.

Consiliul semnalează şi faptul că pentru obţinerea de grade militare, ca urmare a donării unor sume de bani, este necesară stabilirea raportului juridic între Legea nr.80/1995 privind statutul cadrelor militare şi proiectul de act normativ, pentru a nu se legifera norme paralele cu legislaţia în domeniu în vigoare.

În ceea ce priveşte documentaţia intitulată “BENEFICII PENTRU DONATORII PRIVAŢI”, respectivele facilităţi sunt nule de drept în raport cu dispoziţiile Codului fiscal.
Guvernul României nu susţine adoptarea propunerii legislative pentru crearea şi desfăşurarea unui mecanism de donaţii benevole private, care să colecteze fonduri utilizabile exclusiv în dotarea logistică a MApN.
  Comisia  pentru apărare, ordine publică şi siguranţă naţională a dezbătut iniţiativa legislativă în şedinţa din data de 16 septembrie 2015.

   La şedinţa Comisiei au fost prezenţi 24 deputaţi din totalul de 26 membri ai acesteia.

               În urma dezbaterilor, membrii Comisiei pentru apărare, ordine publică şi siguranţă naţională au hotărât, cu unanimitate de voturi, să întocmească un raport preliminar de respingere a propunerii legislative pentru crearea şi desfăşurarea unui mecanism de donaţii benevole private, care să colecteze fonduri utilizabile exclusiv în dotarea logistică a MApN.
          Comisia juridică, de disciplină şi imunităţi a dezbătut iniţiativa legislativă în şedinţa din 22 septembrie 2015.

   La şedinţă au fost prezenţi 21 deputaţi din totalul de 26 membri ai Comisiei.
           În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să întocmească un raport comun de respingere a propunerii legislative pentru crearea şi desfăşurarea unui mecanism de donaţii benevole private, care să colecteze fonduri utilizabile exclusiv în dotarea logistică a MApN.
           Membrii celor două comisii sesizate în fond au hotărât, în conformitate cu prevederile art.61 şi art.63 din Regulamentul Camerei Deputaţilor, republicat, să propună plenului Camerei Deputaţilor un raport comun de respingere a propunerii legislative pentru crearea şi desfăşurarea unui mecanism de donaţii benevole private, care să colecteze fonduri utilizabile exclusiv în dotarea logistică a MApN.
   În raport de obiectul şi conţinutul său, iniţiativa legislativă face parte din categoria legilor organice.

